Il-lista ta' stennija għall-housing l-inqas f'20 sena Il-Ministru għall-Akkomodazzjoni Soċjali Roderick Galdes żvela fil-Parlament kif il-lista ta' stennija għall-'housing' hija l-inqas waħda fl-aħħar 20 sena. Waqt li fil-Parlament kien qed iwieġeb sensiela ta' mistoqsijiet relatati mal-akkomodazzjoni soċjali, Galdes semma kif waqt li soltu kien ikun hemm madwar 3,200 applikazzjoni llum dawn niżlu għal 2,400. Huwa fakkar kif il-Gvern qed jibni 1,700 'unit' biex jindirizza l-lista ta' stennija waqt li semma kif l-Awtorità tad-Djar qed tinstalla wkoll liftijiet fi blokok eżistenti u s'issa diġà installat 64 wieħed. Galdes semma wkoll li l-Gvern qed jipprova jaħtar amministratur għal kull blokka madankollu ħeġġeġ lil dawk li jgħixu f'dawn il-'housing estates' biex jieħdu ħsiebhom. Il-Ministru għall-Akkomodazzjoni Soċjali insista wkoll li fis-soċjetà m'għandux ikollna stigma fil-konfront ta' dawk li jgħixu fil-'housing estates'.